苏轼
骊山?此诗为李廌作?
君门如天深几重，君王如帝坐法宫。
人生难处是安稳，何为来此骊山中。
复道凌云接金阙，楼观隐烟横翠空。
林深雾暗迷八骏，朝东暮西劳六龙。
六龙西幸峨眉栈，悲风便入华清院。
霓裳萧散羽衣空，麋鹿来游猿鹤怨。
我上朝元春半老，满地落花无人扫。
羯鼓楼高挂夕阳，长生殿古生青草。
可怜吴楚两醯鸡，筑台未就已堪悲。
长杨五柞汉幸免，江都楼成隋自迷。
由来留连多丧国，宴安鸩毒因奢惑。
三风十愆古所戒，不必骊山可亡国。